NODRA VOSA NA PRIME MINISTER ENA SOLI NI BONISI NI LISI NI FIJI PINE

NA ATTORNEY-GENERAL KA MINISTER NI PUBLIC ENTERPRISES,

NA MARAMA NA TUI BA

NA TURAGA NA TUI VITOGO

NA TURAGA NA ITAUKEI NALOLO

NA TURAGA NA ITAUKEI NAVO

NA ILIULIU NI MATAQALI TAWA

NA ITAUKEI SAQELE

MARAMA NA ITALATALA

NA ILIULIU NI MATABOSE NI PAINI

KEMUNI NA ITAUKEI NI QELE

KEI KEMUNI NA CAKACAKA ENA FIJI PINE LIMITED GROUP.

Ni sa bula vinaka ka mata vinaka mai.

Sa ka marautaki vei au meda mai sota ena siga ni kua, me mai soli na ikarua ni nomuni bonisi ni lisi ni Paini. Au marautaka talega meu mai vakadodonutaka e so na itukutuku lasu era tukuna tiko na dau ni politiki mera vakacacana kina na sasaga ni matanitu kei na Fiji Pine me vakavinakataki na veiqaravi, mo ni vakaila na kena vinaka na itaukei ni qele.

E na dua na gauna lekaleka sa oti sa qai mai qaqaco vinaka sara na veimaliwai ni Fiji Pine Group, kei na Tropik Wood kei ira na itaukei ni qele, ka sa vakilai kina na tubu vakailavo. Au a tukuna tiko ena kena soli na imatai ni bonisi ena Feperueri, ni kabani na Fiji Pine sai vakaraitaki ni ka e rawa ni rawati ni ra mona vata ka cakacaka vata na veitabana me rawati na inaki.

Ni kila tiko ni Fiji Pine e taukena na lisi levu duadua e Viti ka vakararavitaki nona bula vinaka ena kena vakavoutaki tikoga na kena lisi. Ia, oya sara ga na leqa levu a sotava voli mai na kabani ena veiyabaki sa sivi yani. Mai na yabaki 2000 ki na 2011, era sa mai datuvu kina eso na itaukei ni qele mera lewena na kabani. Noqu qai sikovi ira ka tarogi ira se cava na vuna, e tautauvata kece na isau ni taro era tukuna mai. Oya ni sa sagavulu na yabaki nodra sega ni marautaka na ilavo era rawata tiko mai ena bisinisi oqo. Era sa vakaraitaka ni sa vaka e yali mai nodra veivakabauti ki na Fiji Pine baleta na cakacaka butobuto kei na lailai ni ilavo era rawata tiko mai kina na itaukei ni qele. E matata tiko vei au na bibi ni Vanua vei kemuni na itaukei ni qele.

Na ca ni ituvaki ni kabani ni Paini ena gauna oya, au sega ni vakacala kina nodra kauwai. A sega dina ga ni qaravi vinaka na kabani, ena levu ni cakacaka butobuto kei na vakaveitaliataki ni cicivaki ni veitabana ena loma ni kabani.

Au sa qai vakadeitaka ni sala duadua ga e rawa ni vakabulai tale kina na kabani oya na kena vakadinadinataki ki vei ira a itaukei ni qele ni sa dodonu me veisautaki na veiliutaki kei na iavakarau ni veiqaravi me rawa ni rawa tubu kina vakalevu na kabani. Me vaqaqacotaki na veiwekani, yavutaki ena veivakabauti ena kedrau maliwa na kabani kei na itaukei ni qele. Oqori sara ga na iwali duadua me taurivaki me wali kina na leqa.

Ena loma ni 4 na yabaki sa oti, sa cakacaka kina vakaukauwa na iluliu ni matabose ni paini ko Faiz Khan kei ira nona vakailesilesi me yaco na veiveisau vinaka me rawa tubu tale kina na kabani. Au sa vosa oti ena veiveisau sa mai yaco, na ka bibi ga meda kila ni sa mai mana na veiveisau e caka ka sa vu ni nodra mai rawa tubu tiko kina vakalevu na itaukei ni qele ena loma ni 4 na yabaki ni veidutaitaka vata kei na lusi e mai sotava voli ena veiyabaki sa sivi yani.

Ena 2013 sa sauma vakadodonu kina na kabani e sivia na $2.9-na milioni vei ira na itaukei ni qele, ena rede ni qele, isau ni musu kau, na bonisi ni lisi kei na isau ni veikau. Oqori sai ikuri ni $17.3-na milioni sa vakatubura tiko na kabani ena teivaki ni paini kei na musu paini ka ra sa vakacakacakataki talega kina e udolu na itaukei ni qele.

Ni kua eda marautaka na kena mai soli vei kemuni na itaukei ni qele na ikarua ni bonisi ni paini ka kena levu taucoko e $360,000. Na bonisi e dua na yavu ni nona rawa ni uqeti kina na itaukei ni qele me vakavoutaka tale lisi ni Fiji Pine. Sa ivakatakilakila ni veisau vinaka sa mai yaco kei na nodra rawa ni rawaka kina vakalevu na itaukei ni qele ena veigauna mai liu. Ena kena iwalewale oqo ena saumi na bonisi ni paini ki vei ira na itaukei ni qele sa vo e 15 na yabaki me cava na lisitaki ni nodra qele ka tei tu kina na paini. Sa rawa kina ni teivaki kina na paini ena qele e se baera tu ni vakayagataki. Baleta ni sega ni yaga meda tea na paini ni kua kevaka ena kau laivi tale na qele ena siga ni mataka.

Au marautaka meu tukuna ni vakanananu baleta na rawaka ni yabaki 2014 e uasivi cake sara. E nanumi ni rawa ni saumi kina ki vei kemuni na itaukei ni qele e sivia na $4.3-na milioni. Au rawa ni tukuna talega ekek ni iwase levu ni ilavo oqo ena gole vakadodonu sara ga ki na nomuni taga na itaukei ni qele, Oqo e baleta ni keitou sa vakalailaitaka na TLTB poundage ena rede ni qele main a 25 na pasede kin a 10 na pasede. Ka keitou sa vakalailaitaka na ilavo e dua saumi ena musu kau mai na 25 na pasede kina saiva na pasede.

E sega gona ni kurabuitakki ni tekivu mai na 2012 era sa lewa ga vakataki ira na itaukei ni qele me vakavoutaki na lisi ni qele kece sa mai cava. Sa mai vakavoutaki kina e 18,200 na ekatea ni qele lisi ena loma ni 2 veimama na yabaki sa oti. Baleta ni ra sa qi raica na itaukei ni qele ni sa na levu cake na tubu era rawata mai kina ni sa cicivaki vakavinaka na kabani.

Oqo e dua na cavuikalawa levu ka vakaraitaka ni sa vaqaqacotaki tale na veiwekani ni kabani kei na itaukei ni qele ka yavutaki ena veivakabauti kei na veitokoni.

Oya talega na vuna au kauwai kina vakalevu kin a levu ni lasu era vakatetea tiko e so na itini ni veisoqosoqo vakapolitiki vei ira na itaukei ni qele me vakacacani kina na veimaliwai vinaka sa mai tekivutaki. Au sa rogoca ni ra sa vakareierei na itaukei ni qele niu na taura vakaukauwa nodra qele kevaka era sega ni vakadonuya na vakavoutaki ni lisi. Oqo e dua na tamani lasu levu. Au gadreva me matata eke ni sa vakadeitaki tu ena Yavu ni Vakavulewa ni na sega ni rawa ni kau laivi vakaukauwa mai veikemuni na itaukei ni qele, na nomuni qele. Na galala kei na vakatulewa ni nomuni via vakavoutaka na lisi e toka duadua sara ga vei keumuni na itaukei ni qele.

Au uqeti kemuni mo ni dei vakavatu ena dina ka kua ni vakabauta na itukutuku lasu. Na levu ni lisi sa mai vakavoui ena vica na yabaki oqo, e sega ni baleta ni vakaukauwataka yani vei ira na matanitu. E baleta sara ga nodra raica na itaukei ni qele na veisau vinaka sa yaco ena kabani kei na veika vinaka e rawa ni rawata mai kina me vaka na tubu levu era na dau rawata mai kina. Me vaka na sa mai vakacagau sara na veiveisau vou ena kabani, sa na qai tubu tikoga na levu ni ilavo e ra rawata mai kina na itaukei ni qele en veiyabaki sa tu ki liu.

E ka ni rarawa, ni mataqali lasu era kauta tiko mai na dua ni politiki era mai vakarerei tiko kina na itaukei ni qele me tarabu ni nodra curu ki na palimedi me laki tawa walega kina nodra taga.

E dua na soqosoqo vakapolitiki e kaya tiko ni na taqomaka na veika e baleti keda na iTaukei. Ia, na ka dina ni ra dui saga voli ga mera taqomaka na veika era vinakata mera rawata na lewe vica walega ka sega ni baleti keda kece na itaukei. Eso na kena dau ni veiliutaki e vakamadua na kedra irogorogo.

Ko ira ga na veisautaka na qele ni itaukei me qele volivakadua, ena nodra vakayagataka na ivadi duka , era s abaci tukuna tiko oqo ni ran a taqomaka na qele ni itaukei. Na ka dina sa i koya ni noqu Matanitu sa qai mai bonata vakadua noqu matanitu na luluqa vakalawa ka ra cila rawa tiko mai kina na ilala oqo.

Sa qai serua cake tikoga na noda veimataka. E taqomaki vinaka tu na nomu qele. Au sa tukuna oti ni nomuni itutu vaka itaukei ni qele e vakadeitaki tu ena Yavu ni Vakavulewa. Na noqu matanitu ni sa qai mai vaqaqacotaka na tikina oqo me tekivu mai noqu a taurana itutu vaka Prime Minister e na 8 na yabaki sa oti. Koya gona, ni kua ni vakabauta na itukutuku lasu ka raica na ka dina e yaco tiko. Raica na veika keitou sa qarava oti. Qai digitaka ko koya mo vakabauta. Ko koya evalataka na veika ko ni gadreva se ko koya ka tukuna voli na itukutuku lasu ni valataka tiko na ka e baleta na iTaukei.

Au marautaka niu iTaukei. Ni mai tukuni tiko ni dodonu meda taqomaki keda ni da lewe lailai sa dua na lasu levu. E veivakasesei, ka vakatubu rarawa. E vaka e tukuna tiko ni ko au kei ira na wekaqu itaukei keimami sat u ena dua na itutu malumalumu. Na ka dina sai koya ni qoka na gauna qaqaco duadua vei keda na itaukei. Oqo na gauna marautaki duadua vei keda, ni sa qai uasivi cake ga na noda vei mataka.

Ko ira na gone iTaukei ni kua era sa bula balavu ni sa daumaka caka na veiqaravai ni tabana ni bula. Sa levu cake na itaukei era vuli vinaka ena kena sa sega ni saumi na vuli, Sa levu cake na itaukei era laki vuli torocake ka rawa oqori mai na sikolasivi kei na dinau ni vuli ni matanitu. Sa vakavulici noda vosa ena veikoronivuli ni primary. E da sa rawaka vakalevu. Noda qele, itovo vakavanua kei na ivakarau e sa maroroi. Eda sa rokovi. Eda sa rogolevu ki vuravura.

Na vanua kece era gole kina na itaukei era dau ni veitaqomaki sega ni ra taqomaki. Era sa laki veitaqomaki kin a Tokalau e loma ena UN. Era yaloqaqa me vaka eda sa kila. Era sega ni rere. Era sa vakarogoya na yaca ni itaukei ki vuravura ena nodra yaloqaqa.

Eda vinakata na itaukei me dua na matanitu e qaravi keda vinaka kei na noda matavuvale. Mera vuli wale, vakalivalivataki, vaka wai savasava, vaka gaunisala vinaka, ka me yacovi ira yani na sala ni veitaratara ena talevoni kei na nodra vakavaletaki vakavinaka.

Sa tu na ivakadinadina ni keitou sa qaravi ira oti na itaukei kei na lewenivanua kece e Viti – vaqaqacotaki nodra ula na itaukei kei na nodra bula talega na veimata tamata. Dua na tikina bibi sai koya na kaukauwa ni nodra lewa na itaukei na kena vakayagataki na ilavo era rawata mai na lisitaki ni nodra qele. O ira na veisaqa tiko oqo era via wirica lesu na liga ni kaloko mera vakamalumalutaki lewenivanua tu era. Me vaka ko ni kila au soli na ilavo ni lisi vakadodonu sara ga ki vei ira na itaukei ni qele yadua mera qai lewa na kena vakayagataki. Ia, na SODELPA e vinakata me vakalesui tale na kaukauwa ni turaga mera qai lewa na vakayagataki ni ilavo.

Au sega ni vakasamataka rawa e dua na veidigidigi e vuravura ka laki kere ilavo tale kina na isoqosoqo vakapolitiki vei ira na lewenivanua. Ia, oqori sara ga na ka e cakava tiko na SODELPA e Viti. E ivakaraitaki ni veibeci kei na nanumi koya vakataki koya. E sega ni kauwaitaki kina ka e ra gadreva na lewenivanua.

E ratou tukuna tiko vakaoqo ne “*Keitou kila vinaka na ivakavakayagataki ni vinaka ni nomu ilavo. Solia mai vei keitou, keitou na taura na kena levu keitou vinakataka keitou na qai lewa yani na kena me soli yani.”* Oqo na nodra ilavo na dina na lewenivanua. Na ilavo ka dewa mai vei ira na nodra kawa. E vaka na cina serau. Na ilavo ka dodonu mera maroroya ka lewa na kena ivakavakayagataki ka sega ni ra okati vaka gone.

E so na ka eratou vunautaka e veicalati. E ratou kaya ni vosa na Fijian e noda ga na itaukei ka sega ni dodonu meda kacivi kece kina. Na vosa na Fijian e kau mai ena vosa vakavalagi. E rawa vakacava ni noda na itaukei? E noda kece na lewenivanua baleta ni ra vakatoka na kai valagi me Fiji. Oya na vuna eda kacivi kce kina meda Fijians. Me vaka e dua na tamata e lewenivanua mai Ositerelia e okati me Australian se dua e lewenivanua mai Amerika e okati me American.

Na vakaviti ni Fiji na Viti. Kena ibalebale e dodonu meda kacivi meda Vitians. Ia eratou sega ni vinakata oya ka ratou tukuna ni o keda na Fijians ka ra wili mera Fiji Islanders na kena vo. Sa kena ibalebale kevaka e dua na lewenivanua mai Ositerlia e sega ni itaukei se Aborigenes e dodonu me kacivi me Australian islander. Kevaka ko sega ni kai Idia damudamu ni Amerika, ia mo sa kacivi e na United States Continental.

Eda sa oka kece meda Fijian baleta ni vanua oqo e vakatokayacataka ko Captain Cook me ko Fiji sega ni ra vakatoyacataka na iTaukei. Na vosa vakavalagi oqo e baleti keda kece. E tukuni keda kece. E vakaduavatataki keda ni dua na yaca eda okati kece kina. Sa keda ikacivi kece. E da oka meda Fijians kece ka koto kina noda veimataka. Dua na vanua, dua na kena lewenivanua. Sega ni da wasei tale vaka dui kaikai, ka da valataka tiko edua na vosa vakavalagi. Noda kacivi meda Fijian e sega ni kauta laivi noda dodonu vakaitaukei ni qele.

Me da raica talega na vosa oqo na secular state – ka dua na tiko veira na duru ni noda yavunivakavulewa 2013 ka sa solia veikeda na dodonu keina galala vaka lewenivanua tabasaka yani. Era baci tukuna tiko eso na matalawalawa ni oqo esa vosa vakarerevaki. Era vosa vakalialia keda tiko na lewenivanua vakabibi okeda na itaukei e na nodra tukuna ni vosa oqo esa vakarerei kina ko Jisu se na vakabauta vakaKarisito. Oqo e tukutuku lasu lece. Na vosa na *“secular”* e taqomaki kina na qaravi vakabauta vei Jisu, se vakabauta vaKarisito. E solia ka taqomaka na nomu dodonu ni vakabauta me qaravi Jisu ena nomu vale se valenilotu.

Na duidui levu ga ekeya ena veiqaravi vakamatanitu. Baleta na Matanitu e qarava kece na lewenivanua e Viti, wilikina na vei mata vakabauta ka eda tautauvata kina sega ni dua e vakuwai mai ena veiqaravi ni Matanitu. Eda tautauvata kece kina.

E sega ni tukuni kina ni na Matanitu e qarava vakatabaki dua ga na nodra gagadre na vakabauta vaka Karisito. E sega ni tukuni kina ni kevaka o Lotu VakaKarisito se o Vakabauti Jisu ena solia vei iko edua na cakacaka vinaka ena loma ni Matanitu. Se kaya mada keo Hindu ena veivuke vakatabaki dua vei iko na Minister ni Vuli ena koronivuli ni Hindu se baleta oiko tiko ena dua nai soqosoqo lotu ni Penitiko ona qaravi ira ga na leweni nomu vavakoso lewenilotu baleta nio ira na kena vo era Muslim se Anglican.

Okeda kece na leweni vanua e Viti e tautauvata na noda dodonu se vakacava na noda bula ni vakabauta vakayalo se qaravi Kalou. Oqo e tautauvata keina veiqaravi sa vakayacori tiko mai Ositerelia, Niusiladi kei America, Vanaranise kei ira na veimatanitu lelevu e Vuravura. Oqo talega e dodonu me vakayacori e Viti me vaka esa tiko oqo ena loma ni noda yavuni Vakavulewa. Na noda yavu ni vakavulewa e taqomaka talega na nodra dodonu na veimata tamata se vakabauta era lewenivanua e Viti.

E vuqa na isoqosoqo e nodra ile me yaco o Viti me vanua Lotu Vakarisito. Oya baleta ni levu na iwiliwili ni lewenivanua era lotu vakarisito, ka ra kaya tiko me vakaliuci na nodra lotu kei na vakabauta.  
Qo e sega ni vakarisito me vaka e kaya “ mo solia vei Sisa na ka sa nei Sisa, solia vua na Kalou na ka e nona na Kalou. Kena ibalebale e rau duidui na vakabauta vakalotu  kei na matanitu, na noda itavi vei rau e koto kina na duidui.

Me vaka ni sa vo ga e rua na macawa me caka na veigidigi, au sa kerei kemuni mo ni vakanadakuya na veika sa oti ka rai ki liu ki dua na Viti vinaka. Ni guilecava na politiki veiwasei vaka mata tamata, vei lasutaki, kei na kena sagai me da kua ni vei lecalecavi vaka lewanivanua i Viti.

Na noqu matanitu e vakaubata na tiko ni veivakatorocaketaki me vaka ni sa raica tiko ni kua. Keitou sega ni vakabauta na politiki ni veilasutaki. Keitou sega walega ni tara na nomuni vale vovou, keitou na via vakadinata na nomuni vei tatadra ni dua na Viti vinaka – na nodra tatadra talega o ira na luveda; na kawa nei Viti ni mataka.

Me da cakacaka vata me qaqaco kina na noda vei maliwai nai Taukei ni qele kei na Fiji Pine me rawa ni vakavoui kina na lisi.

Ena vica na vosa qori kemuni na turaga kei na marama, sa ka ni marau vei au meu solia yani nai karua ni nomuni bonisi ni lisi ni Paini.

Vinaka Vakalevu